·V posledných mesiacoch došlo k celkovému značnému pokroku v transakciách v oblasti privatizácie. Postup verejného obstarávania týkajúci sa infraštruktúry Štátnej plynárenskej spoločnosti (DEPA) pokročil do záverečnej fázy a jeho uzavretie po finančnej stránke sa očakáva čoskoro. Prebiehajú verejné obstarávania na viacero dôležitých regionálnych prístavov a Gournes Heraklion (rozvoj časti bývalej americkej vojenskej základne Gournes na Kréte) a začal sa postup verejného obstarávania na udelenie koncesnej zmluvy na aténsky obchvat (Attiki Odos). Orgány ďalej pokročili v stavebných prácach na diaľnici Egnatia, čím pripravili podmienky na aktiváciu koncesnej zmluvy, ktorá sa očakáva do konca roka 2022.

·Orgány napredujú v príprave reformy týkajúcej sa zdravotného postihnutia, pričom sa pripravujú sekundárne právne predpisy pre určovanie zdravotného postihnutia na základe lekárskeho a funkčného posudku, ktorých prijatie sa očakáva do konca marca 2022. Z tohto nového rámca na posudzovanie budú vychádzať rozhodnutia o vecných dávkach v rámci poskytovania osobnej asistencie pre osoby so zdravotným postihnutím.

·Orgány pokročili v oblasti vyrovnávania nedoplatkov verejnej správy voči súkromnému sektoru. Výška penzijných nedoplatkov sa znížila v súlade so zámerom uvedeným v akčnom pláne prijatom na jeseň 2021 a orgány potvrdili, že bude úplne vyrovnaná do júna 2022. Po niekoľkých mesiacoch stagnácie sa výška nepenzijných nedoplatkov výrazne znížila na pozadí opatrení, ktoré vláda prijala s cieľom priviesť vyrovnávanie nedoplatkov späť na dobrú cestu. Hoci táto výška v súčasnosti stále o niečo presahuje cieľovú hodnotu stanovenú v marci 2021, orgány očakávajú, že výška nepenzijných nedoplatkov sa v podstatnej miere vyrovná do februára 2022. Vo vykonávaní odporúčaní gréckeho dvora audítorov a zjednodušovaní fiškálnych postupov sa pokračuje podľa plánu.

Záväzky, ktoré Grécko prijalo voči partnerom Euroskupiny v júni 2018 a ktoré sú základom pre uvoľnenie dodatočných opatrení dlhovej úľavy, boli stanovené do polovice roka 2022. Grécko teda vstúpilo do posledného roka tejto dohody. Orgány sa vyjadrili, že majú v úmysle sústrediť svoje úsilie na splnenie nesplnených záväzkov do polovice roka 2022. Pri rozhodnutiach o uvoľnení zvyšných opatrení dlhovej úľavy, ako aj pri ukončovaní sprísneného dohľadu sa bude musieť zohľadniť pokrok smerom k dokončeniu záväzkov a rovnako aj širšie hospodársko-politické prostredie.

Táto správa je trinástou správou o sprísnenom dohľade nad Gréckom. Správa je založená na zisteniach misie, ktorá sa uskutočnila virtuálne 25. januára 2022, a pravidelného dialógu s orgánmi. Misiu vykonala Európska komisia v súčinnosti s Európskou centrálnou bankou ( ); Medzinárodný menový fond sa na misii zúčastnil v rámci svojho posúdenia po ukončení financovania, zatiaľ čo Európsky mechanizmus pre stabilitu sa na nej zúčastnil v rámci svojho systému včasného varovania a v súlade s memorandom o porozumení z 27. apríla 2018 o pracovných vzťahoch medzi Európskou komisiou a Európskym mechanizmom pre stabilitu. V tejto správe sa hodnotí plnenie záväzkov Grécka voči Euroskupine, pokiaľ ide o reformy, ktoré majú byť dokončené do konca roka 2021. Táto správa nesúvisí s uvoľnením ďalšieho súboru politicky podmienených dlhových opatrení, ku ktorému by – podľa dohodnutého polročného rozvrhu – mohlo dôjsť na základe štrnástej správy. Uverejnenie štrnástej správy sa očakáva v máji 2022.

Sprísnený dohľad poskytuje komplexný rámec pre monitorovanie hospodárskeho vývoja a vykonávanie politík nevyhnutných na zabezpečenie udržateľnej obnovy hospodárstva. Umožňuje pravidelné hodnotenie najnovšieho hospodárskeho a finančného vývoja v Grécku, ako aj monitorovanie podmienok financovania štátu a aktualizácie analýzy udržateľnosti dlhovej služby. Sprísnený dohľad poskytuje aj rámec pre hodnotenie celkového záväzku, ktorý prijalo Grécko voči Euroskupine 22. júna 2018. Ide o záväzok, že Grécko bude pokračovať v reformách prijatých v rámci programu Európskeho mechanizmu pre stabilitu, dokončí ich a zabezpečí, aby sa splnili ciele dôležitých reforiem prijatých v rámci programov finančnej pomoci. V rámci sprísneného dohľadu sa v tomto kontexte monitoruje vykonávanie osobitných záväzkov spočívajúcich v dokončení kľúčových štrukturálnych reforiem spustených v rámci programu v šiestich kľúčových oblastiach, a to v dohodnutých lehotách až do polovice roka 2022. Konkrétne ide o tieto oblasti: i) fiškálne a fiškálno-štrukturálne politiky; ii) sociálne zabezpečenie; iii) finančná stabilita; iv) trh práce a trh s výrobkami; v) Helénska spoločnosť pre majetok a účasti a privatizácia a vi) modernizácia verejnej správy ( ).

·Katastrálne mapovanie a prechod na úplné zriadenie nového gréckeho katastrálneho úradu za posledné tri mesiace pokročili. Ratifikácia lesných máp, ktorá je v súčasnosti pozastavená vzhľadom na predĺženie obdobia na vznesenie námietok, sa má znova spustiť v máji 2022. Obdobie na vznesenie námietok sa predĺžilo v dôsledku vplyvu lesných požiarov v lete 2021. Orgány očakávajú, že bude v podstate dovŕšená do júla 2022, čo je vo všeobecnosti v súlade s tým, čo bolo uvedené v predchádzajúcej správe.

·Pokračuje práca na kodifikácii pracovnoprávnych predpisov v úzkej spolupráci s ústredným kodifikačným výborom, pričom prvý návrh revidovaných právnych predpisov sa má predložiť v marci 2022. Orgány sa zaviazali prijať kodifikované zákony v máji 2022.

·Vykonávanie povinného elektronického podávania na administratívnych súdoch napreduje a očakáva sa, že sa dovŕši do apríla 2022. V Aténach bola spustená platforma elektronických spisov, ktorá zainteresovaným stranám umožňuje zaregistrovať sa a monitorovať vývoj prípadov na súdoch, a jej funkčnosť sa postupne rozšíri na celé územie Grécka. Elektronické rozvodové konanie je už plne funkčné.

·Orgány naďalej pracovali na vykonávaní zvyšných odporúčaní na boj proti korupcii zo štvrtého kola hodnotení Skupiny štátov proti korupcii (GRECO). Podmienkou veľkej časti týchto odporúčaní je prijatie zákona o organizácii súdnictva a postavení súdnych úradníkov, ktoré je oneskorené (pozri ďalej v texte). Odporúčania týkajúce sa úplatkárstva verejných činiteľov sa úspešne vykonali koncom roka 2021.

Napriek tomu došlo k oneskoreniu niektorých osobitných záväzkov a iných kľúčových politík v porovnaní s časovým plánom dohodnutým v súvislosti s 12. správou. Predovšetkým:

·Oneskoril sa nový IT systém výberu pre nezávislý orgán pre verejné príjmy. Spôsobilo to oneskorenie dodania úplnej finálnej verzie neprerušeného IT systému výberu zo strany dodávateľa, ktoré je aktuálne naplánované na jún 2022. V dôsledku toho sa úplné sprevádzkovanie tohto nového IT systému, ktoré bolo pôvodne naplánované na koniec apríla 2022, v súčasnosti očakáva do konca septembra 2022. Nezávislý orgán však stále plánuje, že jeho centralizované a decentralizované útvary vrátane riaditeľstva pre výber a náhrady a operačného oddelenia pre výber začnú používať niektoré funkcie tohto systému do apríla 2022.

·V reforme primárnej zdravotnej starostlivosti došlo len k obmedzenému pokroku. Okrem konečného návrhu primárnych právnych predpisov orgány už pripravili aj návrh sekundárnych právnych predpisov, v ktorých sa uvádzajú hlavné prvky registrácie pacientov a funkcie gatekeepingu používanej všeobecnými lekármi, hoci niektoré kľúčové parametre systému sa ešte vymedzujú. Orgány sa vyzývajú, aby včas zaviedli dostatočné stimuly na obmedzenie vyhľadávania odborného lekára bez predchádzajúceho odporučenia všeobecného lekára a aby zároveň zabezpečili rovnaký prístup k zdravotnej starostlivosti a vykonávali povinnú registráciu pacientov, ako sa stanovuje v existujúcom právnom rámci. Orgány sa zaviazali, že na konci februára alebo začiatkom marca 2022 spustia verejnú konzultáciu o právnych predpisoch, pričom schválenie bude nasledovať krátko na to pred vydaním 14. správy. Následne začne vykonávanie reformy a bude naďalej dôkladne monitorované.

·Pracuje sa na dokončení reformy kontrolného rámca dohľadu nad hospodárskymi činnosťami a trhmi s výrobkami. Sekundárne právne predpisy v poslednej zvyšnej oblasti – oblasti ochrany životného prostredia – sa nedokončili včas na to, aby boli zahrnuté v tomto preskúmaní, a to z dôvodu konzultácií nevyhnutných na zabezpečenie súladu reformy s ústavou. Konzultácie sa už ukončili a prijatie právnych predpisov sa očakáva čoskoro. V týchto právnych predpisoch sa rozvíja model riadenia presadzovania práva s cieľom uľahčiť harmonizovaný prístup pri uplatňovaní systému presadzovania práva.

·Orgány prijali dva sekundárne právne predpisy nevyhnutné na vykonávanie nového zákona o verejnom obstarávaní, pričom na posledný sa stále čaká. Dve prijaté spoločné ministerské rozhodnutia sa týkajú zriadenia certifikačného rámca pre inžinierov zo súkromného sektora na stavebné práce a štúdie. Prijatie tretieho plánovaného spoločného ministerského rozhodnutia, ktoré sa týka zriadenia nového právneho subjektu na vývoj a údržbu nového integrovaného systému IT, mešká, no očakáva sa čoskoro.

·Vyhlásenie výzvy na predkladanie ponúk na integrovaný systém správy prípadov v občianskych a trestných veciach sa ešte viac oneskorilo a má sa uskutočniť v marci 2022. Európske inštitúcie opätovne vyjadrili znepokojenie v súvislosti s oneskorením a vyzvali orgány, aby zaistili efektívny a hladký ďalší postup.

·Prijatie nového zákona o organizácii súdnictva a postavení súdnych úradníkov sa značne oneskorilo. Zákon mal pôvodne nadobudnúť účinnosť do septembra 2021, no následne bol odložený na január 2022. Orgány v súčasnosti plánujú predložiť zákon parlamentu na prerokovanie do konca apríla 2022. Orgány pripisujú dodatočné oneskorenie obmedzeniam vyplývajúcim z prepracovávania zákona a z konzultácií. Očakáva sa, že zákon okrem iného prispeje k zmierneniu výziev, ktoré sa vyskytujú pri riešení nevybavených prípadov platobnej neschopnosti fyzických osôb monitorovaných v rámci záväzku finančnej politiky, v tom zmysle, že jeho revidované disciplinárne pravidlá a pravidlá povýšenia budú podporovať kultúru prísnejšieho dodržiavania vysokých profesionálnych štandardov medzi členmi súdnictva. Jeho prijatie je takisto podmienkou riešenia významnej časti záväzku bojovať proti korupcii. Vzhľadom na zásadný význam tohto zákona pre účinné fungovanie systému súdnictva sa orgány dôrazne vyzývajú, aby zabezpečili jeho rýchlu finalizáciu.

·Očakáva sa, že sekundárne právne predpisy potrebné na sprevádzkovanie útvaru pre justičnú štatistiku na ministerstve spravodlivosti (JustStat) sa prijmú s deväťmesačným oneskorením do konca marca 2022. Mandátom tohto špecializovaného oddelenia je zbierať a spracúvať údaje s cieľom merať a zlepšovať výkonnosť súdneho systému.

Okrem pokroku v plnení osobitných záväzkov sa v správe víta, že orgány pokročili v niekoľkých širších štrukturálnych reformách začatých v súvislosti so sprísneným dohľadom. Ide predovšetkým o tieto reformy:

·V rámci úsilia orgánov o posilnenie ústrednej kontroly platových a náborových ustanovení vo verejnej správe sa dokončil zoznam, v ktorom sa identifikujú odchýlky od jednotných mzdových taríf. Právne ustanovenia, ktorými sa riešia identifikované nedostatky, sa majú prijať do apríla 2022. Posúdenie potreby stálych a dočasných učiteľov v strednodobom a dlhodobom horizonte sa takisto dokončí do apríla 2022.

·Orgány úspešne dovŕšili zriadenie jednotného digitálneho portálu (Gov.gr), ktorý sa opiera o príslušné iniciatívy na zabezpečenie interoperability a spoľahlivosti systému v súlade s usmerneniami a prioritami stanovenými v národnej stratégii digitálnej transformácie a naliehavými potrebami vyplývajúcimi z vývoja pandémie.

·Orgány pokračujú v prípravnej práci na zákone o vysokoškolskom vzdelávaní v nadväznosti na predchádzajúce vítané reformy vzdelávacieho sektora. Jeho prijatie sa však oneskorilo v dôsledku výziev spôsobených pandémiou. Orgány sa zaviazali, že v marci 2022 spustia verejnú konzultáciu, a prijatie sa v súčasnosti očakáva v máji 2022.

Pokračovalo znižovanie objemu nesplácaných úverov bankovým sektorom, najmä prostredníctvom programu Hercules, no v dôsledku pokračujúcich čistých prílevov () nesplácaných úverov pretrvávajú slabé miesta, hoci zatiaľ len v obmedzenej miere. Podiel nesplácaných úverov bol v septembri 2021 na úrovni 15 % na individuálnom základe, pričom výrazne klesol z 30,1 % koncom roka 2020 a 40,6 % koncom roka 2019 (), no zostáva najvyšší v eurozóne. Čisté prílevy nesplácaných úverov pokračovali, no nedosahujú počiatočné očakávania. Sekuritizácie v rámci programu Hercules umožnia bankám znížiť v budúcnosti náklady spojené s rizikom a uvoľniť vo svojich súvahách priestor pre nové úvery. Hoci najnovšie sekuritizačné transakcie v rámci programu Hercules viedli k zvýšenej nutnosti tvorby rezerv, ich vplyv na kapitálové pozície bánk sa čiastočne vykompenzoval úspešnými opatreniami na zvýšenie kapitálu. Kapitálová pozícia bánk napriek tomu naďalej patrí k najnižším v eurozóne a vyznačuje sa vysokým podielom odložených daňových úľav.

Vykonávanie dohodnutých politických opatrení vo finančnom sektore pokročilo, niekoľko politických opatrení však zaostáva za harmonogramom. Pokiaľ ide o vykonávanie zákona o platobnej neschopnosti, všetky postupy (mechanizmus mimosúdneho riešenia, ozdravenie, riadne a zjednodušené konanie vo veciach platobnej neschopnosti a mechanizmus včasného varovania) spolu s príslušnými elektronickými platformami fungujú. Podľa aktuálnych informácií poskytnutých orgánmi sa zrýchľuje prideľovanie nových dátumov vypočutia v prebiehajúcich prípadoch platobnej neschopnosti domácností, no riešenie nevybavených prípadov ešte stále nespĺňa očakávania a neplánuje sa skôr než koncom roka 2023. Orgány prijali kroky na zvýšenie kapacity súdov vybavovať prípady a očakávajú, že ustanovenia zákona o organizácii súdnictva a postavení súdnych úradníkov ďalej posilnia tento proces. Naďalej sa zintenzívňuje uskutočňovanie elektronických aukcií od ich obnovenia v septembri 2021 a zároveň prebieha práca na zavádzaní ďalších zlepšení. Orgány sú naďalej odhodlané splniť dohodnuté konečné ciele týkajúce sa spracúvania a riešenia všetkých nevybavených prípadov uplatnených štátnych záruk do polovice roka 2023, resp. do polovice roka 2024. Vybavovanie nárokov sa zrýchlilo, no na platbách sa to odrazilo len čiastočne. Splnenie cieľov stanovených na rok 2022 si bude vyžadovať ďalší výrazný nárast vybavovania nárokov a platieb. Očakáva sa, že výzva na vyjadrenie záujmu o subjekt na predaj a spätný prenájom bude spustená vo februári 2022. Orgány zvažujú systém dočasnej podpory pre zraniteľných dlžníkov s úvermi zabezpečenými hlavnou nehnuteľnosťou na bývanie s cieľom zabezpečiť hladký prechod až do spustenia prevádzky subjektu na predaj a spätný prenájom, ktoré sa v súčasnosti očakáva najskôr koncom marca 2023. Orgány sa vyzývajú, aby zaviedli silné záruky na boj proti neúmyselnému využívaniu systému a zmiernenie právnych rizík a urýchlene pristúpili k zriadeniu subjektu na predaj a spätný prenájom s cieľom zabezpečiť včasné postupné zrušenie dočasného systému. Značne pokročili diskusie o budúcnosti Helénskeho fondu finančnej stability a prijatie príslušnej zmeny sa očakáva do apríla 2022.

Orgány oznámili svoj zámer vykonať 1. mája 2022 zvýšenie zákonom stanovenej minimálnej mzdy po porade so sociálnymi partnermi s cieľom zmierniť negatívny vplyv nárastov cien na pracovníkov s nízkym príjmom. Toto zvýšenie by nasledovalo po miernom zvýšení o 2 %, o ktorom sa rozhodlo v júli 2021 a ktoré sa vykonalo v januári 2022 po dvojročnom zmrazení minimálnej mzdy (v dôsledku pandémie), čím sa prejavil vývoj miezd a produktivity, ako aj iné ukazovatele na základe údajov do prvého polroka 2021. Orgány sa zaviazali, že súbežne s urýchlením riadneho postupu aktualizácie minimálnej mzdy v záujme zmiernenia vplyvu vysokej inflácie na pracovníkov s nízkym príjmom dodržia postup stanovenia minimálnej mzdy uvedený v zákone 4172/13. Orgány takisto uviedli, že potenciálnou úpravou minimálnej mzdy v máji sa zaručí konkurencieschopnosť a fiškálne náklady na túto zmenu budú obmedzené, a to aj pokiaľ ide o mzdové náklady vo verejnom sektore. Oznámenie zvýšenia minimálnej mzdy vyplývajúceho z týchto konzultácií sa očakáva v apríli 2022 a jeho vykonávanie od nasledujúceho mesiaca.

V tejto správe sa vo všeobecnosti dospelo k záveru, že Grécko napriek náročným okolnostiam, ktoré ešte stále spôsobuje pandémia, prijalo opatrenia potrebné na splnenie svojich osobitných záväzkov. Grécke orgány takisto načrtli spoľahlivú cestu smerom k ďalšiemu značnému pokroku vo svojich záväzkoch do vydania 14. správy o sprísnenom dohľade, ktorá sa má uverejniť v máji 2022. Orgány splnili osobitné záväzky v rôznych oblastiach, najmä pokiaľ ide o zvýšenie efektívnosti verejnej správy, pričom dovŕšili administratívnu reorganizáciu jednotného dôchodkového fondu a zjednodušenie udeľovania investičných povolení v dohodnutých odvetviach. Grécko takisto pokročilo vo všeobecnejších štrukturálnych reformách, a to najmä v oblasti digitalizácie, a začalo vykonávať svoj plán obnovy a odolnosti (). Európske inštitúcie vítajú úzku a konštruktívnu spoluprácu orgánov vo všetkých oblastiach a nabádajú orgány, aby udržali tempo a v prípade potreby zvýšili úsilie o nápravu oneskorení čiastočne spôsobených pandémiou, a to najmä pokiaľ ide o reformy v oblasti politiky finančného sektora, primárnej zdravotnej starostlivosti, podnikateľského prostredia a súdnictva, a dosiahli dohodnuté ciele týkajúce sa vyrovnávania nedoplatkov.